SKRIFTLIG FORESPØRGSEL P-0093/02

af Gabriele Stauner (PPE-DE) til Kommissionen

(21. januar 2002)

Om: Uregelmæssigheder med ESF-midler i Nordrhein-Westfalen

Den Europæiske Revisionsret oplyser i punkt 3.39 d) i sin årsberetning for 2000(1), at det under en revision i forbindelse med Den Europæiske Socialfond i Nordrhein-Westfalen blev konstateret, at de ikke-støtteberettigede udgifter ved afslutningen i 1998 af et operationelt program (GI Beskæftigelse 1994-1999 Tyskland) androg 15,7 %.

Revisionsretten havde konstateret, at der var anmeldt forskudsudgifter og ikke faktisk afholdte udgifter, at anvendelsen af satser også førte til anmeldelse af for højt ansatte udgifter, og at en del af de udgifter, der var medfinansieret med offentlige midler, ikke var blevet dokumenteret.

I sit svar til Revisionsrettens bemærkninger redegør Kommissionen, at dens Generaldirektorat for Beskæftigelse har taget kontakt til de ansvarlige myndigheder for at bringe den af Retten beskrevne situation i lovformelig orden.

Kan Kommissionen oplyse:

- hvor store beløb der uretmæssigt er blevet anvendt?

- hvorledes den har bragt den konkrete situation i lovformelig orden?

- hvorvidt den praksis, som Revisionsretten har påvist, må betegnes som enkelttilfælde, eller om man må gå ud fra, at der er sket tilsvarende fejl i forbindelse med andre programmer, der er afviklet i Nordrhein-Westfalen?

(1) EFT C 359 af 15.12.2001, s. 163.

Svar afgivet på Kommissionens vegne af Anna Diamantopoulou

(26. februar 2002)

Den Europæiske Revisionsret skriver i afsnit 3.39 d) i sin årsberetning for 2000, at det under en revision vedrørende Den Europæiske Socialfond (ESF) i Nordrhein-Westfalen blev konstateret, at der ved afslutningen af et operationelt program (EFI Emploi 1994-1999, Tyskland) var inkluderet en del ikke-støtteberettigede udgifter, i alt 15,7 %. Det var Integra-delen for Nordrhein-Westfalen, der blev udvalgt efter Revisionsrettens stikprøvemetode. Revisionsretten besluttede at gennemføre en indgående revision og at kontrollere udgiftsanmeldelserne for samtlige 30 projekters vedkommende.

Revisionsretten kunne som resultat af kontrollen påvise tre typer fejl.

- Der var anmeldt forskudsbetalinger og ikke faktisk afholdte udgifter:

De sidste forskud blev udbetalt i slutningen af 1998. De årlige udgiftsanmeldelser blev først indgivet i januar 1999. I nogle tilfælde var den anmeldte udgift mindre end forudset, hvilket skyldtes deltagernes fratræden før tiden (f.eks. efter at have fundet et nyt job). De projektansvarlige tilbagebetalte forskellen i februar 1999. Dette blev således regnskabsført i ESF's regnskabssystem for 1999.

Revisionsretten betragtede dette som en fejl, fordi revisionserklæringen kun vedrører regnskabsåret 1999, men det har ingen finansiel betydning, da der er tale om et justeringsproblem.

- Anvendelsen af faste satser medførte, at udgifterne blev ansat for højt:

Nordrhein-Westfalen har som alle andre forbundsstater sine egne retningslinjer for Integra (Förderrichtlinien). Der anvendes her faste satser for udgifterne, uden at det er nødvendigt at begrunde de udgifter, som projektet er påført. Denne metode gør administrationen og kontrollen lettere og forhindrer en forøgelse af omkostningerne, men det strider mod princippet om reelle udgifter. Revisionsretten undersøgte de reelle omkostninger i forbindelse med projekterne og fandt i visse tilfælde, at der var sket en overfinansiering. I de fleste tilfælde var de reelle omkostninger mindst lige så høje som de faste satser. Den overfinansierede del blev af Revisionsretten korrekt behandlet som en fejl, og dette vil blive rettet af Kommissionen ved afslutningen af programmet, idet der foretages en nedskæring i den endelige afregning for 1999.

- Der var ingen dokumentation for en del af de udgifter, der var medfinansieret med offentlige midler:

Kommissionen har allerede påpeget, at problemet med manglende dokumentation og begrundelse for den såkaldt passive offentlige medfinansiering er en generel svaghed i forvaltningen af ESF. I et nyere fortolkningsnotat(1) understreges det, at der skal fremlægges dokumentation. I det tilfælde, som blev kontrolleret af Revisionsretten, bestod medfinansieringen af sociale ydelser, som myndighederne udbetalte til deltagerne, eller af ydelser, som blev udbetalt af Bundesanstalt für Arbeit. I mange tilfælde forelå der ingen kvitteringer for betalingerne, og der kunne heller ikke findes bekræftelser herpå hos de medfinansierende myndigheder (f.eks. i form af dokumentation for sociale ydelser, da perioden for opbevaring heraf allerede var udløbet). Kan der ikke fremlægges dokumentation for udgifterne, bortfalder støtteberettigelsen. Denne type fejl udgør størstedelen af uregelmæssighederne og vil blive rettet, når det tyske forbundsprogram er afsluttet. Først da kan fejlens finansielle betydning for EU-budgettet endeligt fastslås.

Kommissionen aflagde sidst et kontrolbesøg i Nordrhein-Westfalen i 2000. Revisionen af, hvordan de forskellige Versorgungsämter forvaltede hovedprogrammerne, resulterede i en ret positiv bedømmelse. Det blev ikke under revisionen konstateret, at der var anvendt faste satser, eller at der ikke forelå dokumentation.

(1) Ref.: Rådets forordning nr. 1260/1999 artikel 32, stk. 1, tredje afsnit.